text: 14-årig voldtaget under fodboldturnering
  22 juli 2019 kl. 13.10
  Syd- og Sønderjyllands Politi fik i weekenden to anmeldelser om voldtægt og forsøg på voldtægt af 14-årige piger under Fanø Sommercup.
  Kl. 01.53 natten mellem lørdag og søndag fik Syd- og Sønderjyllands Politi en anmeldelse om en fuldbyrdet voldtægt af en blot 14-årig pige.
  Voldtægten skete i skovområdet omkring det sted, hvor Fanø Summercup blev afholdt den 19. og 20. juli.
  Lørdag aften kl. 23.15 fik politiet endnu en anmeldelse fra en 14-årig pige, som fortalte, at hun havde været udsat for et voldtægtsforsøg.
  Pigen – som havde siddet i skoven for at tisse ikke langt fra fodboldbanerne – blev forsøgt trukket ind mellem træerne af en – for hende ukendt – person, fortæller Syd- og Sønderjyllands Politi.
  Personen forsøgte at trække bukserne af pigen, men det lykkedes hende at sparke sig fri og komme væk.
  Gerningsmanden beskrives som:
  Mellemøstlig af udseende
  25-30 år
  175-180 cm, kraftig af bygning, mellemlangt tilbagestrøget sort hår
  Iført lyserød t-shirt og sorte joggingbukser med hvide striber ned ad benene
  
  Efterlyser vidner
  Politiet har ifølge Jacob Ulvedal Andersen, leder af efterforskning i personfarlig kriminalitet ved Syd- og Sønderjyllands Politi, undersøgt gerningsstederne for spor, men kan i øvrigt ikke sige mere på nuværende tidspunkt, da man stadig mangler at lave afhøringer i sagerne.
  Politiet kan derfor ikke sige, om det er den samme gerningsmand, der har været på spil i de to sager.
  